ตัวคูณ
หลายๆ ครั้งที่ผมได้ยินจากเพื่อนบ้าง รุ่นน้องบ้าง พูดกันถึงเป้าหมายในชีวิตของตัวเองว่า อยากมีเงินมากๆ จะได้ไปทำโน่นทำนี่ตามที่อยากทำเสียที ให้เป็นเหมือนไอดอลของเขา ไล่ไปตั้งแต่ Mark Zuckerberg, Larry Page จนถึง Tiger Woods ทุกคนมีการตั้งเป้าหมายต้องเป็นให้ได้ตั้งแต่อายุยังน้อย ผมได้ยินเรื่องเหล่านี้แล้วรู้สึกดีใจทุกครั้ง เพราะผมเชื่อว่าคนทุกคนล้วนมีเป้าหมายในชีวิตทั้งสิ้น แต่ทำไมเมื่อเวลาผ่านไปเป้าหมายที่เราตั้งใจไว้มันไม่เป็นไปตามนั้นเสียที วันนี้ผมจึงขออนุญาตแชร์ความคิดว่ามีเรื่องอะไรที่ควรเข้าใจในเบื้องต้น เพื่อให้บรรลุฝันครับ
1 ต.ค. 2557

หลายๆ ครั้งที่ผมได้ยินจากเพื่อนบ้าง รุ่นน้องบ้าง พูดกันถึงเป้าหมายในชีวิตของตัวเองว่า อยากมีเงินมากๆ จะได้ไปทำโน่นทำนี่ตามที่อยากทำเสียที ให้เป็นเหมือนไอดอลของเขา ไล่ไปตั้งแต่ Mark Zuckerberg, Larry Page จนถึง Tiger Woods ทุกคนมีการตั้งเป้าหมายต้องเป็นให้ได้ตั้งแต่อายุยังน้อย ผมได้ยินเรื่องเหล่านี้แล้วรู้สึกดีใจทุกครั้ง เพราะผมเชื่อว่าคนทุกคนล้วนมีเป้าหมายในชีวิตทั้งสิ้น แต่ทำไมเมื่อเวลาผ่านไปเป้าหมายที่เราตั้งใจไว้มันไม่เป็นไปตามนั้นเสียที วันนี้ผมจึงขออนุญาตแชร์ความคิดว่ามีเรื่องอะไรที่ควรเข้าใจในเบื้องต้น เพื่อให้บรรลุฝันครับ
1.เงินออมกับโอกาส (Saving &amp; Opportunities) การออมคือพื้นฐานที่ต้องเริ่มต้น และต้องออมอย่างสม่ำเสมอและเร็วที่สุด ซึ่งก็เลยทำให้คำว่าวินัยเป็นคำที่สำคัญตามมา เมื่อออมอย่างสม่ำเสมอและรวดเร็วมาเจอกับพลังของดอกเบี้ยทบต้น หรือผลตอบแทนของสินทรัพย์ เวลาผ่านไปมากเท่าไร มันจะทวีค่าของผลตอบแทนอย่างมาก และเมื่อโอกาสการลงทุนเดินทางมาถึง เราสามารถมีต้นทุนที่พร้อมมากกว่าคนอื่นในทันที ถามว่าวันนี้เรามีต้นทุนของเป้าหมายของเรามากน้อยเพียงใด
2.เวลา (Time) เวลาทุกคนมีเท่ากันหมด ตั้งแต่เกิดจนดับ ทุกคนไม่ว่ารวยมากน้อยเพียงใด ก็มี 24 ชม./วันเท่ากันทุกคน เมื่อผ่านวันไปแล้วไม่มีสะสมเพิ่ม ใน 24 ชม.ที่เท่ากันนี้ ขึ้นอยู่กับว่าแต่ละคนจะจัดสรรอย่างไร บางคนอยากมีสุขภาพแข็งแรง แต่พอพูดถึงการออกกำลังกายกลับบอกไม่มีเวลา ซึ่งหมายความว่าออกกำลังกายในมุมมองของเขาไม่สำคัญเมื่อเทียบกับเรื่องอื่น ทำให้จัดสรรเวลาไม่ได้ ดังนั้นการให้ความสำคัญกับการจัดสรรเวลาในแต่ละวันเป็นเรื่องที่สำคัญมาก และเป็นเรื่องที่ต้องทบทวนตลอดเวลา วันก่อนอ่านหนังสือพิมพ์ฉบับหนึ่งมีข้อมูลแสดงถึงการใช้อินเทอร์เน็ตของคนไทยว่า โดยเฉลี่ยจากปี 2556 จนถึงปี 2557 คนไทยใช้อินเทอร์เน็ตเพิ่มขึ้นจาก 4.6 ชม./วัน เป็น 7.2 ชม./วัน แปลว่าคนไทยจัดสรรเวลาแบบคร่าวๆ ดังนี้ 1/3 ของวันนอน อีก 1/3 ของวันใช้อินเทอร์เน็ต และ 1/3 สุดท้ายทำอย่างอื่น ถ้าลงลึกลงไปอีกก็ขึ้นอยู่กับว่าการใช้อินเทอร์เน็ตของคนไทยใช้ทำอะไร ถ้าใช้เพื่อตอบโจทย์เป้าหมายของเราก็โอเค แต่ถ้าไม่ นั่นคือสิ่งที่เสียไปในทุกๆ วัน ทุกๆ ปี ลองคูณดูว่ากี่นาทีที่เราเสียไป อย่าตกใจนะครับ และลองคูณดูว่ากี่นาทีที่คุณใช้เวลาในแต่ละวันเพื่อตอบโจทย์เป้าหมายตัวคุณ อย่าตกใจเช่นกัน 
3.ความหลงใหล (Passion) คนโดยทั่วไปอาจไม่รู้ว่าตัวเองชอบอะไร บางทีทำไปเพราะคนอื่นให้ทำ หรือเพราะพ่อแม่ทำมาก็เลยต้องทำต่อไป ทำไปทำมาก็เลยรักในสิ่งที่ตัวเองทำ ไม่ได้ทำในสิ่งที่ตัวเองรัก ความหลงใหล ในที่นี้หมายถึงความทุ่มเทในสิ่งที่ตนหลงใหล และความเปี่ยมล้นด้วยพลังชีวิต ทำให้เราจัดเต็มไปกับเรื่องทุกเรื่อง ตรงนี้เองที่ทำให้คนที่มี Passion อย่างสตีฟ จ็อบส์ ทำในสิ่งที่เป็นเป้าหมายของตัวเองสำเร็จ ทำให้เกิดการเปลี่ยนมุมมองให้อุปสรรคต่างๆ ที่เข้ามาเป็นเรื่องที่เล็กไปในทันที คำถามที่ต้องถามคือความหลงใหลของเราคืออะไร สอดคล้องกับเป้าหมายของเราไหม
ผมเชื่อว่า การเดินทางไปถึงเป้าหมายในชีวิต และการไปสู่การมีอิสรภาพทางการเงินไม่ใช่สมการเส้นตรง (Linear) แบบเอาเรื่องทั้งสามเรื่องที่ผมยกมาบวกกัน แต่เป็นตัวคูณกัน เพราะเมื่อเงินออมกับโอกาสมาเจอกับเวลา และความหลงใหล เป้าหมายต่างๆ จะถูกทำลายได้แบบในสมการแบบ Exponential ครับ